秋晴欲出城以事不果
作者：陸游
朝代：宋

paragraphs: 古人已云不可回，今人日夜歸泉臺。
浮生細看只此是，到死自苦何爲哉。
矝名飾詐竟一世，忍寒觸熱忘其骸。
不令金樽映翠杓，坐待白骨生蒼苔。
清秋九月瘴如洗，白鹽千仞高崔嵬。
荒庭落葉不可掃，惟有樷菊爭先開。
瀼西黄柑霜落爪，溪口赤梨丹染腮。
熊肪玉潔美香飯，鮓臠花糝宜新醅。
南窗病起亦蕭散，甚欲往探城西梅。
一官底處不敗意，正用此時持事來。